Trounfolleg zu Lëtzebuerg
D'Trounfolleg zu Lëtzebuerg ass duerch d'Lëtzebuerger Verfassung an den Nassauer Familljepakt vu 1783 gereegelt, souwéi och duerch den Art. 71 vum Traité vu Wien (1815) an dem Art. 1 vum Traité vu London (1867).

Reegelung 
Den Artikel 3 vun der Lëtzebuerger Verfassung leet fest, datt d'Kroun am Haus Nassau viruverierft gëtt. Am September 2010 huet de Groussherzog Henri d'Ierfrecht vum Haus Lëtzebuerg-Nassau am Familljepakt ännere gelooss; vun do u soll ëmmer dat éischtgebuerent Kand, egal op Jong oder Meedchen, den Troun ierwen (Prinzip vun der absolutter Primogenitur). Trounpretendante vun der Linn vu sengem Papp Jean oder senger Groussmamm Charlotte do dergéint ënnerleie weiderhin dem Prinzip vun der reng männlecher Trounfolleg.

Sollt beim Doud vum Groussherzog säin Nofollger nach mannerjäreg sinn, bestëmmt de Familljepakt d'Regence. Dat kann z. B. d'Wittfra vum verstuerwene Groussherzog sinn, wéi dat bei der Maria Ana, der Wittfra vum Wëllem IV., de Fall war. Eng Regence ass och virgesinn wann de Groussherzog net am Stand ass, säin Amt auszeüben (Art. 7). De Regent muss dann en Eed op de Groussherzog leeschten (Art. 8).

Ranglëscht vun de Pretendanten 
D'aktuell Lëscht vun de Pretendante fir de Lëtzebuerger Troun (Stand: Mäerz 2023):

  Groussherzogin Charlotte vu Lëtzebuerg (1896–1985)
  Groussherzog Jean vu Lëtzebuerg (1921–2019)
  Groussherzog Henri vu Lëtzebuerg (* 1955)
 (1) Ierfgroussherzog Guillaume vu Lëtzebuerg (* 1981)
 (2) Prënz Charel (* 2020)
 (3) Prënz François (* 2023)
 (4) Prënz Félix vu Lëtzebuerg (* 1984)
 (5) Prinzessin Amalia vun Nassau (* 2014)
 (6) Prënz Liam vun Nassau (* 2016)
 (7) Prinzessin Alexandra vu Lëtzebuerg (* 1991)
 (8) Prënz Sébastien vu Lëtzebuerg (* 1992)
 (9) Prënz Guillaume Marie Louis Christian vu Lëtzebuerg (* 1963)
 (10) Prënz Paul Louis vun Nassau (* 1998)
 (11) Prënz Léopold vun Nassau (* 2000)
 (12) Prënz Jean André vun Nassau (* 2004)
  Prënz Charles vu Lëtzebuerg (1927–1977)
 (13) Prënz Robert vu Lëtzebuerg (* 1968)
 (14) Prënz Alexandre vun Nassau (* 1997)
 (15) Prënz Frederik vun Nassau (* 2002)

Notten 
 Zanter dem 26. September 1986, hunn de Prënz Jean vu Lëtzebuerg, dee jéngste Brudder vum Groussherzog Henri, a säin Nowuess kee Recht fir d'Trounfolleg.
 No sengem morganatesche Bestietnes am Joer 2006, hunn de Prënz Louis vu Lëtzebuerg, den drëtte Fils vum aktuelle Groussherzog Henri, a säin Nowuess kee Recht fir d'Trounfolleg.

Kuckt och 
 Groussherzog vu Lëtzebuerg
 Lëscht vun den Herrscher vu Lëtzebuerg

Lëtzebuerger Monarchen